Jeug sê oor Afrikaans, inheemse tale by jeuggesprekDie jeugpaneel onder leiding van Marius Swart (heel regs) Foto: Verskaf Studente van die Universiteit Stellenbosch, omliggende universiteite en leerders uit Worcester het Maandag tydens die Afrikaanse Taalraad se Jeuggesprek by die US Woordfees stem dik gemaak rakende die taaldebat in Suid-Afrika. Dié gesprek, onder leiding van Marius Swart, taalbeplanningskundige aan die Universiteit Stellenbosch, het ŉ platform geskep vir die jeug om ook hul sê oor dié dikwels vurige debat te sê. Die gevolgtrekking van die gesprekke is eenvoudig: Politieke gedienstigheid het geen plek in die voortbestaan van Afrikaans of enige ander taal nie. “Los die politieke gedienstigheid, koester Afrikaans as akademiese taal en skep bewustheid van die waarde van die moedertaal by die sprekers van die ander inheemse tale,” het die studente tydens die gesprek laat hoor. “Alle inheemse tale moet mettertyd tot akademiese tale ontwikkel word sodat al Suid-Afrika se kinders die beste geleentheid kan kry om hul volle potensiaal te ontsluit.” Lede uit die gehoor (Foto: Verskaf) Volgens die Afrikaans Taalraad het talle van dié studente al “eersterangs die ontmagtiging van gedwonge Engelsmediumonderrig aan die lyf gevoel”. Vir baie van die deelnemende studente uit bruin gemeenskappe was dit ook ŉ kwelpunt dat hulle eendag nie in hulle moedertaal sou kon leer nie. “Hulle voel uitgesluit van hierdie debat, hoewel die kwessie hulle ten nouste raak,” meen die Taalraad. “Almal het saamgestem dat Afrikaans as moderne akademiese taal behou moet word – om opvoedkundige redes maar ook omdat die taal se infrastruktuur ŉ waardevolle bate is. “Op die vraag of die Afrikaanse standaardtaal behou moet word, was die antwoord ook ’n duidelike ‘ja’, maar met die voorbehoud dat dit verruim moet word om die variëteite van Afrikaans te weerspieël.”